text:  Je to priemerný akčný špionážny thriller od Paula Grenngrassa. Má dosť dobrý príbeh o Jasonovi Bournovi, bývalom vládnom agentovi, ktorý si stále nespomenul na takmer nič zo svojej minulosti, ale chce nechať minulosť za sebou a žiť pokojný život so svojou láskou. Jeho pozícia je ale odhalená, čo stojí život jeho priateľky a keďže sa dozvie nové informácie, rozhodne sa dozvedieť čo najviac zo svojej minulosti, lenže vytrvalá námestníčka riaditeľa urobí všetko preto, aby ho našla.  Spracovanie nie je najhoršie, ale moc ma nezaujalo. Túto tématiku o agentoch, po ktorých idú bývalí zamestnávatelia mám rád, ale tentoraz to moc nevyšlo. Na jednu stranu musím pochváliť, že sa tu takmer stále niečo deje, takže s tempom nemám problém, pôsobí to v rámci možností realisticky a rovnako oceňujem, že je to celé slušne prepracované, takže to vytvára zaujímavý komplexný celok, ale nanešťastie mi to až tak dobre nesadlo. Aj takto sa na to dá bez problémov pozerať, ale za celý čas som narazil iba na pár scén, ktoré by ma aspoň trochu zaujali, napríklad telefonát s hlavnou protivníčkou alebo rozhovor so sirotou, inak mi to prišlo len také priemerné. A môže za to aj toto prevedenie, neustále sa to tak zúfalo snaží vtiahnuť, že to na mňa malo skôr opačný účinok a nezískalo si ma to. A úplne zbytočný mi príde aj ten zámerný pocit zmätočnosti, keďže divák aj tak vie viac, ako hlavná postava. Akcie tu nie je moc, no ani s ňou nie som moc spokojný. Nájde sa tu len jeden plnohodnotný súboj, ktorý má celkom slušnú choreografiu, ale prevedením ma vôbec nebavil a k tomu pár priemerných naháňačiek, takže nič, čo by stálo za pozornosť. Chcelo by to aj omnoho drsnejšie prevedenie a vyšší počet usmrtených. Herecké obsadenie je celkom slušné, jedinou väčšou slabinou je opäť samotný Matt Damon, ktorý je v tejto úlohe úplne nedôveryhodný, neveril som mu žiadny úder, ani tú vytrvalosť a už vôbec nie, že dokáže neustále klamať tajné služby. Ale zvyšok je bez problémov, potešia hlavne Joan Allen, Karl Urban a v menšej úlohe aj Karel Roden. Réžia a technická stránka ma moc nebavili, Paul Greengrass je bezpochyby schopný režisér, ktorý má svoju víziu, lenže v tomto filme som mal pocit, že si to ešte len skúšal, takže prakticky všetko potrebuje doladiť. Takže nie je to zlé, pozrieť sa to dá, ale určite nemôžem povedať, že by ma to výraznejšie bavilo, jednoducho priemerný film na jedno pozretie. 54%
item_title: Bournův mýtus
item_directors: Paul Greengrass
item_screenwriters: Tony Gilroy
item_cast: Matt Damon Franka Potente Brian Cox Julia Stiles Karl Urban Gabriel Mann Joan Allen Marton Csokas Tom Gallop John Bedford Lloyd Ethan Sandler Michelle Monaghan Karel Roden Tomas Arana Oksana Akiňšina Jevgenij Sitočin Tim Griffin Dominique Chiout Wanja Mues Violetta Grafin Tarnowska Bronner Claudio Maniscalco Oxana Semjonova Vitalij Abdulov Dirk Schoedon Ivan Shvedoff Denis Burgazliev Nick Wilder Chris Cooper Patrick Crowley Alexej Medveděv Marina Weis Maxim Kovalevski Stephan Wolf-Schönburg